Diari Oficial de la Generalitat Valenciana


Sumari del DOGV 9799, del 29-02-2024 (2024/1700)

RESOLUCIÓ de 20 febrer de 2024, de la Direcció General de Centres Docents, per la qual es convoquen les proves d'accés als cicles formatius de grau mitjà i grau superior dels ensenyaments professionals d'Arts Plàstiques i Disseny per al curs acadèmic 2024-2025, i es dicten instruccions per a la seua realització i s'establix el seu calendari.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9799

Data del DOGV
:   29-02-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/1700


Data del document
:   20-02-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Educació, Universitats i Ocupació
    * accés a l'educació
    * ensenyament professional
    * administració de l'ensenyament

RESOLUCIÓ de 20 febrer de 2024, de la Direcció General de Centres Docents, per la qual es convoquen les proves d'accés als cicles formatius de grau mitjà i grau superior dels ensenyaments professionals d'Arts Plàstiques i Disseny per al curs acadèmic 2024-2025, i es dicten instruccions per a la seua realització i s'establix el seu calendari. [2024/1700]  
La Llei orgànica 2/2006, de 3 de maig, d'educació, modificada per la Llei orgànica 3/2020, de 29 de desembre, establix en l'article 52 els requisits necessaris per a accedir als ensenyaments de grau mitjà i superior d'Arts Plàstiques i Disseny.   
El Reial decret 596/2007, de 4 de maig, pel qual s'establix l'ordenació general dels ensenyaments professionals d'Arts Plàstiques i Disseny, regula en el capítol V els aspectes bàsics relatius a l'accés i l'admissió a estos ensenyaments. D'esta manera, es concreta que, per a accedir al grau mitjà i al grau superior d'estos ensenyaments, a més de tindre els requisits acadèmics, l'alumnat haurà de superar una prova específica que permeta demostrar les aptituds i els coneixements artístics necessaris per a cursar amb aprofitament els ensenyaments de què es tracte. D'altra banda, es regulen les proves d'accés per a l'alumnat que no estiga en possessió dels requisits acadèmics d'accés, les quals constaran d'una part general i d'una part específica.   
La Resolució de 12 de novembre de 2020, de la Direcció General de Formació Professional i Ensenyaments de Règim Especial, per la qual s'establix el currículum del programa experimental de les matèries que formen part de les proves d'accés a cicles formatius de grau mitjà i de grau superior dels ensenyaments professionals d'Arts Plàstiques i Disseny i dels cursos preparatoris per a estes proves a la Comunitat Valenciana.   
De conformitat amb el que s'establix en el Reial decret 596/2007, de 4 de maig, es desplega esta normativa en l'àmbit de la Comunitat Valenciana, per mitjà de l'Orde 13/2018, de 18 d'abril, de la Conselleria d'Educació, Investigació, Cultura i Esport, per la qual es regula l'accés i l'admissió als cicles formatius de grau mitjà i grau superior dels ensenyaments professionals d'Arts Plàstiques i Disseny a la Comunitat Valenciana. Esta orde determina l'estructura d'estes proves i preveu que la conselleria competent en matèria d'educació convocarà anualment les proves d'accés als ensenyaments professionals d'Arts Plàstiques i Disseny a la Comunitat Valenciana.  
Per tot això, d'acord amb la normativa que s'ha esmentat i en virtut de les competències que m'atribuïx el Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació, resolc:  
  
Primer. Àmbit d'aplicació  
Esta resolució s'aplicarà als procediments d'accés de l'alumnat que desitge cursar cicles formatius de grau mitjà i de grau superior dels ensenyaments professionals d'Arts Plàstiques i Disseny durant el curs acadèmic 2024-2025 a la Comunitat Valenciana.  
  
  
Segon. Requisits d'accés   
1. Per a accedir als cicles formatius de grau mitjà d'ensenyaments professionals d'Arts Plàstiques i Disseny, d'acord amb el que s'establix en l'article 14.1 del Reial decret 596/2007, de 4 de maig, serà necessari estar en possessió del títol de graduat/graduada en Educació Secundària Obligatòria, o un títol declarat equivalent.  
A este efecte, i segons el que es preveu en la disposició addicional quarta del Reial decret 596/2007, de 4 de maig, podran accedir també a estos ensenyaments els qui complisquen algun dels requisits següents:   
a) Estar en possessió del títol de tècnic/a d'Arts Plàstiques i Disseny.  
b) Estar en possessió del títol de tècnic/a o de tècnic/a auxiliar d'ensenyaments de Formació Professional.  
c) Haver superat el tercer curs d'ensenyaments comuns del pla d'estudis de 1963 o el segon curs del pla experimental, dels ensenyaments d'Arts Aplicades i Oficis Artístics.   
d) Haver superat altres estudis declarats equivalents, a efectes acadèmics, a algun dels anteriors.  
2. Per a accedir als cicles formatius de grau superior d'ensenyaments professionals d'Arts Plàstiques i Disseny, d'acord amb l'article 52.2 de la Llei orgànica 2/2006, del 3 de maig, d'educació, modificada per la Llei orgànica 3/2020, de 29 de desembre, serà necessari estar en possessió del títol de Batxillerat, el de tècnic/a de Formació Professional o el de tècnic/a d'Arts Plàstiques i Disseny.  
Així mateix, segons el que es preveu en la disposició addicional quarta del Reial decret 596/2007, de 4 de maig, podran accedir també a estos ensenyaments els qui complisquen algun dels requisits següents:  
a) Estar en possessió del títol de tècnic/a superior d'Arts Plàstiques i Disseny.  
b) Estar en possessió del títol de tècnic/a superior o de tècnic/a especialista dels ensenyaments de Formació Professional.  
c) Estar en possessió del títol de graduat/graduada en Arts Aplicades i Oficis Artístics corresponents al pla d'estudis de 1963 o del pla experimental.  
d) Estar en possessió d'una titulació universitària o equivalent.  
e) Haver superat altres estudis equivalents, a efectes acadèmics, a algun dels anteriors.  
3. En l'accés al grau mitjà i superior dels ensenyaments professionals d'Arts Plàstiques i Disseny, a més dels requisits acadèmics recollits en els apartats anteriors, s'haurà de superar una prova d'accés (part específica) que permeta demostrar les aptituds i els coneixements artístics necessaris per a cursar amb aprofitament els ensenyaments de què es tracte, excepte en les exempcions previstes en l'apartat 5.  
  
  
Tercer. Estructura i contingut de la prova d'accés  
1. En virtut de la normativa vigent, les proves d'accés constaran de dues parts: la part general i la part específica.  
a) La part general només es durà a terme pels aspirants que no tinguen els requisits acadèmics establits en l'apartat anterior. Per a l'accés al grau mitjà, versarà sobre les capacitats bàsiques de l'Educació Secundària Obligatòria i, per a l'accés al grau superior, versarà sobre els coneixements i les capacitats bàsiques de les matèries comunes del Batxillerat.  
b) La part específica es durà a terme per tots els aspirants. Esta permetrà valorar les aptituds i els coneixements artístics necessaris per a cursar amb aprofitament els ensenyaments corresponents.  
2. L'estructura i el contingut de la part general i de la part específica de la prova d'accés al grau mitjà i al grau superior dels ensenyaments professionals d'Arts Plàstiques i Disseny es regula, respectivament, en els annexos I, II, III i IV de l'Orde 13/2018, de 18 d'abril, de la Conselleria d'Educació, Investigació, Cultura i Esport, per la qual es regula l'accés i l'admissió als cicles formatius de grau mitjà i grau superior dels ensenyaments professionals d'Arts Plàstiques i Disseny a la Comunitat Valenciana.  
3. El currículum de les matèries sobre els quals versaran les diferents parts de les proves d'accés als cicles formatius de grau mitjà i de grau superior són els establits en la Resolució del 12 de novembre de 2020, de la Direcció General de Formació Professional i Ensenyaments de Règim Especial, per la qual s'establix el currículum del programa experimental de les matèries que formen part de les proves d'accés a cicles formatius de grau mitjà i de grau superior dels ensenyaments professionals d'Arts Plàstiques i Disseny i dels cursos preparatoris per a estes a la Comunitat Valenciana.   
4. La Direcció General de Centres Docents indicarà les directrius que han de seguir-se per a l'elaboració de la part general de la prova d'accés al grau mitjà i superior dels ensenyaments professionals d'Arts Plàstiques i Disseny.  
  
Quart. Exempcions de la part general de la prova d'accés per a l'alumnat que accedix sense requisits acadèmics   
1. Per a l'accés als cicles formatius de grau mitjà, estaran exemptes de la part general de la prova les persones aspirants que es troben en una de les situacions següents:  
a) Que hagen superat la prova d'accés a la universitat per a majors de 25 anys.  
b) Que hagen superat la prova d'accés als cicles formatius de grau superior de Formació Professional, dels ensenyaments esportius de grau superior o dels ensenyaments artístics superiors a la qual fa referència l'article 69.5 de la LOE.  
c) Que hagen superat la prova d'accés als cicles formatius de grau mitjà de la Formació Professional o dels ensenyaments esportius de grau mitjà.  
2. Per a l'accés als cicles formatius de grau superior, estaran exemptes de la part general de la prova les persones aspirants que es troben en una de les situacions següents:  
a) Que hagen superat la prova d'accés a la universitat per a majors de 25 anys.  
b) Que hagen superat la prova d'accés als cicles formatius de grau superior de Formació Professional, dels ensenyaments esportius de grau superior o dels ensenyaments artístics superiors a la qual fa referència l'article 69.5 de la LOE.  
  
Quint. Exempcions de la part específica de la prova d'accés  
1. Estaran exempts de fer la part específica de la prova d'accés al grau mitjà dels ensenyaments professionals d'Arts Plàstiques i Disseny:  
  
a) Els qui estiguen en possessió d'un títol de tècnic/a o tècnic/a superior d'Arts Plàstiques i Disseny.  
b) Els qui hagen superat els cursos comuns d'Arts Aplicades i Oficis Artístics dels plans d'estudis establits pel Decret 2127/1963, del 24 de juliol, els establits amb caràcter experimental a l'empara del Reial decret 799/1984, del 28 de març, sobre la regulació d'experiències en centres d'ensenyaments artístics, així com pel Reial decret 942/1986, del 9 de maig, pel qual s'establixen normes generals per a la realització d'experimentacions educatives en centres docents.  
  
2. Estaran exempts de fer la part específica de la prova d'accés al grau superior dels ensenyaments professionals d'Arts Plàstiques i Disseny els qui estiguen en possessió de qualsevol títol de tècnic/a d'Arts Plàstiques i Disseny o de tècnic/a superior d'Arts Plàstiques i Disseny.  
  
3. A més, estaran exempts de fer la prova específica d'accés als graus mitjà i superior dels ensenyaments professionals d'Arts Plàstiques i Disseny els qui estiguen en possessió d'alguna de les titulacions següents:  
a) Títol de Batxillerat, modalitat d'Arts, o Batxillerat Artístic Experimental.  
b) Una titulació oficial d'ensenyaments artístics superiors o d'ensenyament universitari en alguna de les següents disciplines d'àmbit artístic: Arts Plàstiques, Disseny, Conservació i Restauració de Béns Culturals, Belles Arts o Arquitectura.   
c) Títol superior d'Arts Plàstiques o títol superior de Disseny, en les diferents especialitats, o títols declarats equivalents.  
4. Estaran exempts de fer la part específica de la prova d'accés als graus mitjà i superior dels ensenyaments professionals d'Arts Plàstiques i Disseny els qui, a més de complir els requisits acadèmics d'accés, acrediten tindre experiència laboral, d'almenys un any, relacionada directament amb les competències professionals del cicle formatiu de grau mitjà o superior al qual es vol accedir, tal com indica l'article 15.4 del Reial decret 596/2007, de 4 de maig. Per això, hauran d'aportar la documentació acreditativa següent:  
a) Certificat de l'empresa o les empreses on haja adquirit l'experiència laboral, en què conste específicament la duració del contracte, l'activitat desenvolupada i el període de temps en què s'ha dut a terme esta activitat.  
b) En el cas de treballadors per compte propi, certificat d'alta en el Cens d'obligats tributaris.  
c) Certificat de vida laboral.  
  
Sext. Organització de la prova d'accés  
1. La prova d'accés es durà a terme als centres que s'indiquen en l'annex VI, sense perjuí que la conselleria competent en matèria d'educació puga habilitar altres centres per a fer la prova.  
2. La part general de la prova d'accés es durà a terme als centres públics. Les persones candidates que vulguen accedir a centres privats autoritzats podran fer esta part en qualsevol centre públic, dependent de la Generalitat Valenciana, dels que s'indiquen en l'annex VI de la resolució.  
3. La part específica de la prova d'accés es farà als centres públics o privats autoritzats que s'indiquen en l'annex VI.  
  
Sèptim. Convocatòria, calendari de les proves i formalització d'inscripcions  
1. En l'annex I s'indica el calendari de la convocatòria 2024/2025 per a les inscripcions en les proves d'accés a les diferents especialitats, per als centres públics.  
2. El calendari i termini d'inscripció per als centres privats serà el que estos establisquen en les seues normes d'organització i funcionament, sense perjuí que la publicació de les llistes definitives de qualificacions es farà en el termini indicat en l'annex I.  
3. Per a la formalització de les sol·licituds d'inscripció en les proves, les persones interessades han d'utilitzar el model que figura com a annex II d'esta resolució. Una vegada omplit, s'entregarà en la secretaria del respectiu centre docent la documentació següent:  
a) Document acreditatiu d'identificació:  
- Menors de 18 anys: DNI, targeta d'identitat d'estranger expedida per la comissaria de policia o l'oficina d'estrangers, passaport, certificat d'empadronament en un municipi, visat d'estudis o targeta d'estudiant estranger.  
- Majors de 18 anys: DNI, targeta d'identitat d'estranger expedida per la comissaria de policia o l'oficina d'estrangers, passaport, visat d'estudis o targeta d'estudiant estranger.   
b) Justificant d'haver pagat la taxa establida en la legislació vigent.   
c) Documentació acreditativa de les dades al·legades en la sol·licitud.  
d) Sol·licitud d'inscripció degudament omplida (annex II).  
Es tornarà una còpia segellada, datada i numerada a la persona interessada.  
Les sol·licituds podran ser remeses per correu electrònic a la secretaria del centre docent especificat en l'annex VI, en el qual la persona interessada haja de fer les proves.  
En este cas, tota la documentació s'ha d'enviar degudament firmada (a mà o electrònicament) i en format electrònic, per mitjà d'un únic correu electrònic, al centre docent en el qual vol fer la prova, en l'assumpte cal indicar les sigles PACAPD seguides del nom i els cognoms de la persona que fa la sol·licitud. Esta documentació es troba disponible en l'enllaç següent: https://ceice.gva.es/va/web/ensenanzas-regimen-especial/prueba-de-acceso.  
4. La sol·licitud d'inscripció serà única per a cada grau, siga mitjà o superior, independentment dels estudis que desitge dur a terme posteriorment l'interessat. En esta sol·licitud l'interessat seleccionarà la seua inscripció en la part general, la part específica o les dos.  
5. Al final del període establit per a la formalització de les inscripcions, la secretaria de cada centre docent publicarà una llista diferenciada, per als graus mitjà i superior, de les persones admeses a la prova d'accés i, si és el cas, de les excloses, amb la indicació de les causes de l'exclusió.  
En la publicació d'estes llistes, el centre garantirà la privacitat de les persones que hi consten, per mitjà de procediments d'anonimització de les dades personals, de manera que únicament s'indicarà la inicial del nom i els cognoms i les 4 últimes xifres del DNI, NIE o el document acreditatiu d'identitat requerit.  
6. En el moment de fer la prova, les persones interessades hauran de presentar davant del tribunal el document nacional d'identitat, NIE o qualsevol dels documents acreditatius esmentats en el punt 3.a i la còpia de la sol·licitud d'inscripció. A més, els aspirants hauran d'aportar els originals de la documentació al·legada telemàticament, per mitjà de correu electrònic, per a ser acarada a petició del tribunal.  
  
7. La direcció dels centres docents designarà el professorat dels diferents departaments, que haurà d'orientar les persones interessades en la realització de les proves. Esta orientació tindrà l'objectiu d'informar sobre el calendari, l'estructura, els continguts, els criteris d'avaluació i la possibilitat d'exempció d'estes proves. Amb la finalitat de garantir la correcta informació a les persones participants en les proves d'accés, la direcció dels centres docents publicarà en la pàgina web del centre una adreça de correu electrònic mitjançant la qual es puguen atendre les qüestions derivades d'estes proves.  
8. D'acord amb la normativa reguladora vigent, es retornaran les taxes sempre que es renuncie a la prestació o el servici dins del període de matriculació o d'inscripció establit en la convocatòria, o dins del període d'esmena a les llistes d'admesos. Fora d'estos terminis, haurà d'acreditar-se una causa de força major. En qualsevol cas, no haurà d'haver-se fet ús del servici o la prestació. El procediment per a la devolució de les taxes serà:  
a) Sempre que es donen els requisits establits en la normativa vigent, es podrà sol·licitar la devolució de la taxa pels mitjans telemàtics indicats en l'enllaç següent: https://ceice.gva.es/va/web/ensenanzas-regimen-especial/devolucio-taxes1  
b) Llevat que s'indique expressament el contrari, la presentació telemàtica de la sol·licitud de devolució d'ingressos indeguts comportarà l'autorització a l'administració competent perquè notifique la resolució d'esta sol·licitud per mitjans electrònics.  
  
Octau. Tribunals   
1. En cada centre docent que es duga a terme la prova d'accés, o una part específica d'esta, es constituirà un tribunal, que se n'encarregarà de l'avaluació i qualificació.  
2. Els tribunals que es constituïsquen en centres públics i en centres autoritzats estaran integrats pels membres que s'establixen en l'article 8 de l'Orde 13/2018, de 18 d'abril, de la Conselleria d'Educació, Investigació, Cultura i Esport.  
3. Els centres remetran a la direcció territorial competent en matèria d'educació corresponent, com a responsable del nomenament dels membres, la proposta de tribunal amb el secretari o la secretària i les persones examinadores previstes per a cada especialitat, amb un mínim de quinze dies d'antelació a la data indicada per al nomenament segons recull l'annex I d'esta resolució.  
4. Els centres privats autoritzats han d'incloure, juntament amb esta proposta, una còpia de la documentació que acredite la titulació requerida a les persones examinadores, segons l'especialitat de la família professional del cicle formatiu que es propose per a la prova d'accés. La direcció territorial competent en matèria d'educació, una vegada estudiada la proposta, procedirà a informar sobre la composició del tribunal.  
  
5. El nomenament dels membres de cada tribunal el durà a terme la direcció territorial d'educació corresponent, i la confecció de les proves es farà en les dates i els terminis que s'indiquen en l'annex I. Les direccions territorials d'educació enviaran la designació dels vocals i dels seus suplents als centres docents de destinació, i la direcció del centre ho comunicarà immediatament als interessats.  
  
6. La composició de cada tribunal i la llista de les persones suplents es publicarà en el centre docent abans de l'inici de les proves.  
  
  
Nové. Funcions dels tribunals   
1. Les funcions del tribunal seran les esmentades en l'article 9 de l'Orde 13/2018, de 18 d'abril, de la Conselleria d'Educació, Investigació, Cultura i Esport.  
2. Una vegada finalitzat el procés d'avaluació, el tribunal alçarà acta, d'acord amb el model indicat en l'annex III d'esta convocatòria. En centres privats autoritzats, una de les actes serà custodiada en la secretaria del centre autoritzat i l'altra serà remesa al centre públic d'adscripció.  
3. El centre docent emetrà els certificats corresponents de superació de la prova, d'acord amb la informació continguda en les actes omplides pel tribunal avaluador, per a la qual cosa s'ajustarà als models indicats en l'annex IV. Els certificats es firmaran per la presidència i la secretaria del tribunal i el centre els segellarà. En el cas dels centres privats autoritzats, estos certificats seran expedits pel centre públic al qual estiguen adscrits.  
4. Després de fer la prova, el president o la presidenta del tribunal remetrà a l'administració educativa, en el termini màxim d'un mes, la documentació econòmica i administrativa que siga necessària.  
  
Dècim. Adaptacions per a aspirants amb necessitats específiques de suport educatiu  
En el cas que les persones aspirants presenten necessitats específiques de suport educatiu que exigisquen condicions específiques per al desenvolupament de les proves, es farà segons el procediment establit en l'Orde 13/2018, de 18 d'abril, de la Conselleria d'Educació, Investigació, Cultura i Esport, i caldrà ajustar-se al que es disposa en l'article 27 del Decret 104/2018, del 27 de juliol, del Consell, pel qual es desenvolupen els principis d'equitat i d'inclusió en el sistema educatiu valencià, i en l'Orde 20/2019, del 30 d'abril, de la Conselleria d'Educació, Investigació, Cultura i Esport, per la qual es regula l'organització de la resposta educativa per a la inclusió de l'alumnat en els centres docents sostinguts amb fons públics del sistema educatiu valencià.  
  
  
Onzé. Avaluació, qualificació de la prova, reclamació de qualificacions i validesa de la prova  
 1. El tribunal omplirà les actes d'avaluació per a cada part de la prova d'accés, en què constarà la qualificació obtinguda per l'alumnat, d'acord amb el model que s'adjunta en l'annex III. Les actes hauran de ser firmades per tots els components del tribunal.   
2. Les qualificacions de cada exercici i de cada part de la prova d'accés han d'expressar-se en termes numèrics; per tant, cal utilitzar l'escala de zero a deu amb dos decimals i és necessari obtindre una qualificació igual o superior a cinc per a superar cada part. La qualificació de cada part de la prova serà la mitjana aritmètica de les qualificacions obtingudes en els diferents exercicis. La qualificació final de la prova d'accés per a l'alumnat que accedix sense requisits acadèmics serà la mitjana aritmètica de la qualificació de la part general i de la part específica.  
3. El secretari o la secretària del tribunal publicarà les actes en el tauler d'anuncis del centre on es faça la prova, i entregarà a les persones que les superen els certificats, els models dels quals figuren en els annexos IVa i IVb. En les actes, per a identificar les persones, la publicació del document nacional d'identitat, el número d'identitat d'estranger o el passaport es farà de la manera següent:  
- En el cas d'un DNI, es publicaran els dígits que en el format ocupen les posicions quarta, quinta, sexta i sèptima.  
- En el cas d'un NIE, es publicaran els dígits que en el format ocupen les posicions quarta, quinta, sexta i sèptima, i s'evitarà el primer caràcter alfabètic.  
- En el cas d'un passaport, es publicaran els dígits que en el format ocupen les posicions tercera, quarta, quinta i sexta, i s'evitarà el primer caràcter alfabètic.  
Així mateix, s'indicarà el primer cognom, el primer caràcter alfabètic del segon cognom i el primer caràcter alfabètic del nom.  
4. Les persones que superen la prova i vulguen cursar un cicle formatiu d'Arts Plàstiques i Disseny, hauran de sol·licitar la matrícula a l'escola d'art o al centre docent privat autoritzat al qual opte, en els terminis establits, i caldrà adjuntar a esta sol·licitud el certificat de superació de la prova d'accés.  
5. La superació de la part general de la prova tindrà validesa per a convocatòries posteriors. No obstant això, la part específica de la prova d'accés tindrà validesa, únicament, per a accedir a estos ensenyaments en el curs acadèmic per al qual es faça la prova.  
6. El procediment de reclamació de qualificacions es regirà segons el que especifica la normativa autonòmica vigent en esta matèria, que és l'Orde 32/2011, de 20 de desembre, de la Conselleria d'Educació, Formació i Ocupació, per la qual es regula el dret de l'alumnat a l'objectivitat en l'avaluació, i s'establix el procediment de reclamació de qualificacions obtingudes i de les decisions de promoció, de certificació o d'obtenció del títol acadèmic que corresponga.  
  
7. D'acord amb el que disposa l'article 17.3 del Reial decret 596/2007, de 4 de maig, les proves d'accés als ensenyaments professionals d'Arts Plàstiques i Disseny de grau mitjà i superior tindran validesa en tot el territori nacional, i la seua superació serà vàlida perquè les persones puguen sol·licitar l'admissió en els cicles formatius, d'acord amb el procediment d'admissió i sense perjuí de la disponibilitat de places existent en els diferents centres.  
  
Dotzé. Protecció de dades  
Les proves d'accés als cicles formatius dels ensenyaments professionals d'Arts Plàstiques i Disseny objecte de la convocatòria requerixen el tractament de dades personals de les persones sol·licitants, representants i tercers, i també dels membres del tribunal, per la qual cosa s'apliquen les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, del 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals. Més informació en: https://ceice.gva.es/va/registre-de-tractament-de-dades.  
  
Tretzé. Aplicació   
Les direccions territorials competents en matèria d'educació disposaran del que siga necessari per a aplicar correctament el que s'establix en esta resolució.  
  
Catorzé. Incidència de despesa i aplicacions informàtiques  
L'aplicació d'esta resolució no podrà tindre incidència en l'increment de la dotació de tots i cada un dels capítols de despesa assignada a la direcció general competent en matèria d'ensenyaments d'Arts Plàstiques i Disseny de règim especial i, en tot cas, haurà de ser atés amb els mitjans materials de la unitat administrativa esmentada. Així mateix, tampoc requerirà solucions informàtiques associades a la gestió de la convocatòria de les proves objecte d'esta resolució.  
  
Quinzé. Entrada en vigor  
Esta resolució entrarà en vigor l'endemà de publicar-se en el Diari Oficial de la Generalitat Valenciana.  
  
Contra esta resolució, que posa fi a la via administrativa, es pot interposar un recurs de reposició, davant del mateix òrgan que l'ha dictada, dins del termini d'un mes, a partir de l'endemà de publicar-se, o un recurs contenciós administratiu, davant dels òrgans de la jurisdicció contenciosa administrativa de la Comunitat Valenciana, en el termini de dos mesos comptats a partir de l'endemà de publicar-se.  
  
València, 20 de febrer de 2024. El director general de Centres Docents: Jorge Cabo Martínez.